CELEX: 62007FJ0100
Funcție publică
Funcționari
Remunerație
Restituirea plății nedatorate

1.
Funcționari – Acțiune – Act care lezează – Noțiune – Notă a administrației prin care informează persoana interesată despre
intenția sa de a proceda la recuperarea plății nedatorate, în lipsa oferirii unei explicații satisfăcătoare sau a prezentării
unui act justificativ complementar de către aceasta – Excludere
(Statutul funcționarilor, art. 90 și 91)
2.
Funcționari – Restituirea plății nedatorate – Condiții – Nelegalitate evidentă a plății – Cunoaștere de către persoana interesată
– Transferul unei părți din retribuția funcționarului în afara statului de repartizare pentru a alimenta un cont de economii
pentru locuință
[Statutul funcționarilor, art. 85; anexa VII, art. 17 alin. (2)]
3.
Funcționari – Acțiune – Competență de fond – Repararea unui prejudiciu material suferit de un funcționar din cauza recuperării
nelegale a unei sume – Rambursare – Acordarea unor dobânzi moratorii
[Statutul funcționarilor, art. 91 alin. (1)]
1.
O notă a administrației care informează un funcționar despre intenția sa de a proceda, în lipsa oferirii unei explicații satisfăcătoare
sau a prezentării unui act justificativ complementar de către acesta, la recuperarea plății nedatorate a anumitor sume și
care nu indică nici cuantumul eventualei restituiri, nici modalitățile de recuperare nu poate fi considerată un act care lezează
funcționarul, întrucât nu afectează direct și imediat interesele sale, modificând, în esență, situația juridică a acestuia,
și nici nu constituie o luare de poziție definitivă a administrației. În plus, o astfel de notă nu permite în niciun fel persoanei
interesate să aprecieze oportunitatea unei contestări a acesteia prin introducerea unei reclamații în temeiul articolului
90 alineatul (2) din statut.
(a se vedea punctele 41 și 42)
2.
Din conținutul articolului 85 din statut rezultă că restituirea plății nedatorate este supusă unui număr de două condiții
cumulative, prima constând în nelegalitatea plății pe care administrația urmărește să o recupereze, iar a doua în cunoașterea
acestei nelegalități de către funcționar sau în constatarea faptului că nelegalitatea în cauză era atât de evidentă, încât
funcționarul nu putea să nu o cunoască.
Chiar presupunând că articolul 17 alineatul (2) din anexa VII la statut, în versiunea sa anterioară intrării în vigoare a
Regulamentului nr. 723/2004 de modificare a Statutului funcționarilor, precum și a Regimului aplicabil celorlalți agenți,
care permite funcționarului să transfere o parte din retribuția sa în afara statului de repartizare pentru a acoperi cheltuielile
ce rezultă în special din cheltuieli periodice și dovedite pe care ar trebui să le efectueze în afara statului în care are
sediul instituția sa sau a statului unde își exercită atribuțiile, nu s‑ar aplica în cazul în care transferul este destinat
să alimenteze un cont de economii pentru locuință recunoscut ca atare de legislația unui stat membru, caracterul nelegal al
unei astfel de plăți nu este atât de evident încât funcționarul respectiv nu putea să nu îl cunoască, în special atunci când
modul de redactare a textelor aplicabile nu permite să se ofere un răspuns clar și neechivoc la problema legată de aplicabilitatea
acestei dispoziții în cazul unui astfel de transfer și când conduita serviciilor competente a putut în mod rezonabil să determine
persoana interesată să creadă că poziția lor înclina în favoarea acestei aplicabilități.
În schimb, presupunând chiar că transferul într‑un cont de economii pentru locuință intră în domeniul de aplicare material
al articolului 17 alineatul (2) din anexa VII la statut, în versiunea menționată mai sus, un astfel de transfer nu poate fi
efectuat decât în limita plafonului acestui cont, astfel cum este stabilită de legislația națională. Prin urmare, transferul
unei părți din retribuția unui funcționar pentru a alimenta un contract de economii pentru locuință peste acest plafon nu
poate fi în niciun caz considerat legal. O astfel de nelegalitate trebuie considerată evidentă pentru un funcționar experimentat
în domeniul dreptului funcției publice comunitare.
(a se vedea punctele 55, 60, 61, 64, 66, 70, 74 și 75)
3.
Întrucât instanța comunitară a funcției publice dispune de competență de fond în materie financiară, aceasta este competentă
pentru a dispune, cu titlu de reparare a prejudiciului material, rambursarea către reclamant a unei sume recuperate în mod
nelegal de administrație, majorată cu dobânzi de întârziere începând de la data recuperării și până la data plății efective.
(a se vedea punctele 79 și 80)
Trimitere la:
Tribunalul de Primă Instanță: 18 septembrie 2002, Puente Martín/Comisia, T‑29/01, RecFP, p. I‑A‑157 și II‑833, punctul 88;
9 iulie 2003, Efthymiou/Comisia, T‑22/01, RecFP, p. I‑A‑177 și II‑891, punctul 45
Tribunalul Funcției Publice: 16 ianuarie 2007, Borbély/Comisia, F‑126/05, RepFP, p. I‑A‑1‑0000 și II‑A‑1‑0000, punctul 73